SKRIFTLIG FORESPØRGSEL E-2615/01

af María Sornosa Martínez (PSE)og Joan Colom i Naval (PSE) til Kommissionen

(27. september 2001)

Om: Kommissionens reaktion på borgernes modstand mod den spanske vandplan

Den 9. september 2001 samlede den såkaldte Blå March for en ny vandkultur ikke en eneste euro til den nationale vandplan (Marcha Azul por una nueva cultura del agua: ni un euro para el PHN) i Bruxelles ca. 12 000 borgere fra forskellige europæiske lande i protest mod en tvivlsom vandforvaltningspolitik, som går ud på at opføre store hydrauliske anlæg, som har en meget skadelig indvirkning på miljøet og volder store skader for de berørte beboere, og hvis vigtigste aktuelle eksponent er den nye lov, der støtter den spanske vandplan.

Sideløbende med foranstaltninger i forbindelse med ovennævnte march blev der den 10. september 2001 sendt en klage til Kommissionens tjenestegrene om vandplanens påståede krænkelser af fællesskabsretten.

Hvorledes vurderer Kommissionen den omfattende mobilisering, som Den Blå March gav anledning til i form af en folkeprotest mod en lov(1), nemlig loven om den spanske vandplan, som er i modstrid med fællesskabsretten?

De presserende problemer omhandlet i borgernes klage kræver en hurtig løsning, da en stor del af den spanske miljøarv er truet. På baggrund heraf bedes Kommissionen oplyse følgende: Hvornår vil den kunne besvare borgernes klage? Hvilke foranstaltninger agter den at iværksætte over for de spanske myndigheder med henblik på en løsning af konflikten? Er der planer om at yde fællesskabsstøtte til den spanske vandplan? Mener Kommissionen ikke, at det i bekræftende fald ville være på sin plads midlertidigt at indstille enhver procedure med henblik på tildeling af støtte, indtil undersøgelserne er afsluttet?

(1) Lov 10/2001 af 5. juli. BOE nr. 161.

Svar afgivet på Kommissionens vegne af Margot Wallström

(12. november 2001)

Kommissionen har selvfølgelig kendskab til den Blue March-demonstration, der fandt sted i Bruxelles den 9. september 2001 og finder, at fredelige demonstrationer af denne art er et væsentligt led i den demokratiske proces som en måde, hvorpå forskellige borgergrupper kan udtrykke deres meninger.

Kommissionen kan ligeledes bekræfte, at den har modtaget en klage fra repræsentanterne for Blue March den 10. september. I denne klage påstås det klart, at den spanske nationale vandplan strider mod diverse akter i fællesskabslovgivningen. Det forventes, at gennemgangen af klagen snart vil være færdig.

Der er to hovedkilder til fællesskabssamfinansiering af vandstyringsrelaterede projekter i Spanien: Samhørighedsfonden og strukturfondene. Det er klart, at alle hjulpne projekter, både under Samhørighedsfonden og strukturfondene, skal overholde fællesskabslovgivningen(1), herunder miljøkrav, i alle henseender.

Under Samhørighedsfonden vurderer og godkender Kommissionen projekter eller grupper af projekter, der forelægges af de spanske myndigheder, ud fra deres individuelle fordele på baggrund af gældende forordninger. Der er hidtil blevet godkendt sådanne projekter, og Kommissionen offentliggør regelmæssigt oplysninger om dem. Nogle af dem måtte være omfattet af de spanske myndigheder i deres nationale vandplan, og det er op til disse myndigheder at fastslå, hvorvidt dette er tilfældet. Det samme gælder for projektansøgninger, der er ved at blive vurderet af Kommissionen, og som vil blive offentliggjort, hvis og når de bliver godkendt.

For så vidt angår strukturfondene, kører disse efter et program. I oktober 2000 godkendte Kommissionen fællesskabsstøtterammen (EFSR) 2000-2006 for de spanske mål 1-regioner. En af prioriteterne i denne støtteramme er Miljø, naturen og vandressourcer. På baggrund af denne prioritet og i overensstemmelse med driftsprogrammerne baseret på EFSR har de spanske myndigheder udvalgt, og fortsætter med at udvælge, projekter med henblik på hjælp fra strukturfondene. Kommissionen har kendskab til de udvalgte projekter i forbindelse med overvågningssystemet, der er oprettet under EFSR og bliver direkte involveret i forbindelse med støttesatser i tilfælde af større projekter (50 mio. EUR eller mere). Det er også her de spanske myndigheders opgave at bestemme, hvorvidt udvalgte projekter efter deres mening skal indgå i deres nationale vandplan.

(1) Rådets forordning (EF) nr. 1264/1999 af 21. juni 1999 om ændring af forordning (EF) nr. 1164/94 om oprettelse af Samhørighedsfonden, og Rådets forordning (EF) nr. 1260/1999 af 21. juni om vedtagelse af generelle bestemmelser for strukturfondene, begge offentliggjort i EFT L 161 af 26.6.1999.